CELEX: 32020D1669
Language: fi
Date: 2020-11-10 00:00:00
Title: Komission täytäntöönpanopäätös (EU) 2020/1669, annettu 10 päivänä marraskuuta 2020, pilottihankkeesta tiettyjen muiden kuin henkilötietojen vapaan liikkuvuuden kehyksestä Euroopan unionissa annetussa Euroopan parlamentin ja neuvoston asetuksessa (EU) 2018/1807 säädettyjen hallinnollista yhteistyötä koskevien säännösten täytäntöönpanemiseksi sisämarkkinoiden tietojenvaihtojärjestelmän avulla (ETA:n kannalta merkityksellinen teksti)

11.11.2020   
               
               
                  FI
               
               
                  Euroopan unionin virallinen lehti
               
               
                  L 377/10
               
            
         KOMISSION TÄYTÄNTÖÖNPANOPÄÄTÖS (EU) 2020/1669,
         annettu 10 päivänä marraskuuta 2020,
         pilottihankkeesta tiettyjen muiden kuin henkilötietojen vapaan liikkuvuuden kehyksestä Euroopan unionissa annetussa Euroopan parlamentin ja neuvoston asetuksessa (EU) 2018/1807 säädettyjen hallinnollista yhteistyötä koskevien säännösten täytäntöönpanemiseksi sisämarkkinoiden tietojenvaihtojärjestelmän avulla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1024/2012 (1) ja erityisesti sen 4 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksella (EU) N:o 1024/2012 perustettu sisämarkkinoiden tietojenvaihtojärjestelmä, jäljempänä ’IMI’, on verkossa toimiva sovellus, jonka komissio on kehittänyt yhteistyössä jäsenvaltioiden kanssa auttaakseen jäsenvaltioita täyttämään hallinnollisen yhteistyön velvoitteensa, mukaan lukien unionin säädöksiin sisältyvät tietojenvaihtovaatimukset. Sovellus tarjoaa keskitetyn viestintämekanismin, jolla helpotetaan rajat ylittävää tietojenvaihtoa ja keskinäistä avunantoa.
                  
               
                     (2)
                  
                  
                     Asetuksen (EU) N:o 1024/2012 4 artiklan 1 kohdan mukaan komissio voi toteuttaa pilottihankkeita sen arvioimiseksi, olisiko IMI tehokas väline pantaessa täytäntöön unionin säädöksiin sisältyvät hallinnollista yhteistyötä koskevat säännökset, joita ei ole lueteltu kyseisen asetuksen liitteessä.
                  
               
                     (3)
                  
                  
                     Euroopan parlamentin ja neuvoston asetuksessa (EU) 2018/1807 (2) säädetään muiden kuin henkilötietojen vapaasta liikkuvuudesta unionissa. Lisäksi siinä säädetään ehdoista, jotka koskevat toimivaltaisten viranomaisten pääsyä tietoihin, avun pyytämistä ja jäsenvaltioiden toimivaltaisten viranomaisten välistä yhteistyötä, jonka tarkoituksena on antaa pääsy toisessa jäsenvaltiossa käsiteltyihin ja tallennettuihin tietoihin. Asetuksen (EU) 2018/1807 5 artiklan 2 kohdan nojalla toimivaltainen viranomainen voi pyytää apua toisen jäsenvaltion toimivaltaiselta viranomaiselta mainitun asetuksen 7 artiklassa säädettyä menettelyä noudattaen, jos pyynnön esittänyt toimivaltainen viranomainen ei saa tietoja käyttöönsä ja jos unionin oikeuden tai kansainvälisten sopimusten nojalla ei ole erityistä yhteistyömekanismia tietojen vaihtamiseksi eri jäsenvaltioiden toimivaltaisten viranomaisten kesken.
                  
               
                     (4)
                  
                  
                     Asetuksen (EU) 2018/1807 5 artiklan 4 kohdan toisen alakohdan mukaisesti jäsenvaltiot voivat kiireellisissä olosuhteissa ja tietyin edellytyksin asettaa väliaikaisia toimenpiteitä tietojen uudelleensijoittamiseksi. Jos tällainen väliaikainen toimenpide edellyttää tietojen uudelleensijoittamista yli 180 päivän ajaksi uudelleensijoittamisen alkamisesta, siitä on ilmoitettava komissiolle. Lisäksi komissio vaihtaa jäsenvaltioiden kanssa tietoja saaduista kokemuksista.
                  
               
                     (5)
                  
                  
                     IMI voisi olla tehokas väline asetuksen (EU) 2018/1807 5 artiklan 2 ja 4 kohdassa sekä 7 artiklan 1–5 kohdassa vahvistettujen hallinnollista yhteistyötä koskevien säännösten täytäntöönpanemiseksi. Kyseisten säännösten osalta olisi näin ollen toteutettava asetuksen (EU) N:o 1024/2012 4 artiklan mukainen pilottihanke.
                  
               
                     (6)
                  
                  
                     Asetuksen (EU) 2018/1807 mukaiseen hallinnolliseen yhteistyöhön voivat osallistua kyseisen asetuksen 7 artiklan 1 kohdan mukaisesti nimetyt keskitetyt yhteyspisteet, kyseisen asetuksen 3 artiklan 6 kohdassa tarkoitetut toimivaltaiset viranomaiset ja kaikki elimet, joiden vastuulla on kyseisen asetuksen 5 artiklan 4 kohdan mukaisista toimenpiteistä ilmoittaminen. Sen vuoksi niitä olisi pilottihankkeessa pidettävä asetuksen (EU) N:o 1024/2012 5 artiklan toisen kohdan f alakohdassa tarkoitettuina toimivaltaisina viranomaisina.
                  
               
                     (7)
                  
                  
                     IMIn olisi tarjottava tekniset toiminnot, joiden avulla toimivaltaiset viranomaiset, keskitetyt yhteyspisteet, elimet, joiden vastuulla on asetuksen (EU) 2018/1807 5 artiklan 4 kohdan mukaisista toimenpiteistä ilmoittaminen, ja komissio voivat täyttää mainitun asetuksen mukaiset hallinnollista yhteistyötä ja viestintää koskevat velvoitteensa.
                  
               
                     (8)
                  
                  
                     Toimivaltaisen viranomaisen, joka vastaanottaa pyynnön saada tutustua tietoihin, on asetuksen (EU) 2018/1807 7 artiklan 4 kohdan mukaisesti toimitettava vastaus, jossa se antaa pyydetyt tiedot tai ilmoittaa pyytävälle toimivaltaiselle viranomaiselle, että se ei katso avun pyytämistä koskevien ehtojen täyttyvän. Tietojenvaihdon toteuttamiseksi jäsenvaltion, jolle pyyntö on osoitettu, olisi toimitettava pyynnön esittäneelle jäsenvaltiolle tiedot, jotka ovat tarpeen pyydettyihin tietoihin pääsemiseksi, tai yksityiskohtaiset tiedot siitä, miten ja milloin tiedonsiirto toteutetaan. Jäsenvaltio, jolle pyyntö on osoitettu, voi myös toimittaa pyydetyt tiedot välittömästi vastauksena pyyntöön, jos tätä pidetään tehokkaimpana tapana edetä asiassa.
                  
               
                     (9)
                  
                  
                     Avunpyyntöön ja komissiolle IMIn kautta ilmoitettuihin väliaikaisiin toimenpiteisiin voi sisältyä sekä henkilötietoja että muita kuin henkilötietoja sisältävien tietojoukkojen vaihto. Jos tietojoukossa olevat henkilötiedot ja muut kuin henkilötiedot liittyvät erottamattomasti toisiinsa, näiden henkilötietojen käsittelyyn sovelletaan asetuksen (EU) 2018/1807 2 artiklan 2 kohdan mukaisesti Euroopan parlamentin ja neuvoston asetusta (EU) 2016/679 (3). Tämä varmistetaan asetuksen (EU) N:o 1024/2012 14 artiklalla, jossa vahvistetaan säännöt henkilötietojen käsittelystä IMIssä.
                  
               
                     (10)
                  
                  
                     Komissio toimittaa Euroopan parlamentille ja neuvostolle arvioinnin pilottihankkeen tuloksista asetuksen (EU) N:o 1024/2012 4 artiklan 2 kohdan mukaisesti. On aiheellista täsmentää määräaika, johon mennessä arviointi kuuluu toimittaa. Johdonmukaisuuden vuoksi kyseisen päivämäärän olisi oltava sama kuin sen päivämäärän, johon mennessä asetuksen (EU) 2018/1807 8 artiklassa tarkoitettu kertomus kuuluu toimittaa.
                  
               
                     (11)
                  
                  
                     Tässä päätöksessä säädetyt toimenpiteet ovat asetuksen (EU) N:o 1024/2012 24 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pilottihanke
            Käynnistetään pilottihanke arvioimaan sitä, voisiko sisämarkkinoiden tietojenvaihtojärjestelmä, jäljempänä ’IMI’, olla tehokas väline asetuksen (EU) 2018/1807 5 artiklan 2 ja 4 kohdassa sekä 7 artiklan 1–5 kohdassa vahvistettujen hallinnollista yhteistyötä koskevien säännösten täytäntöönpanossa.
         
         
            2 artikla
            Toimivaltaiset viranomaiset
            Pilottihankkeen toteuttamiseksi asetuksen (EU) 2018/1807 3 artiklan 6 kohdassa tarkoitettuja toimivaltaisia viranomaisia, mainitun asetuksen 7 artiklan 1 kohdassa tarkoitettuja keskitettyjä yhteyspisteitä ja tahoja, jotka ovat vastuussa mainitun asetuksen 5 artiklan 4 kohdan mukaisesta toimenpiteiden ilmoittamisesta, pidetään asetuksen (EU) N:o 1024/2012 5 artiklan toisen kohdan f alakohdassa tarkoitettuina toimivaltaisina viranomaisina.
         
         
            3 artikla
            Hallinnollinen yhteistyö
            
               1.   Asetuksen (EU) 2018/1807 5 artiklan 2 kohdan ja 7 artiklan 2–5 kohdan soveltamiseksi IMIn on sisällettävä etenkin seuraavat tekniset toiminnot:
               
                           a)
                        
                        
                           mahdollisuus toimittaa kyseisten artiklojen nojalla avunpyyntö perusteluineen, mukaan lukien siihen mahdollisesti liittyvät tiedot ja kirjalliset selvitykset;
                        
                     
                           b)
                        
                        
                           mahdollisuus välittää pyyntö sen jäsenvaltion asianomaiselle toimivaltaiselle viranomaiselle, jolle pyyntö on määrä lähettää;
                        
                     
                           c)
                        
                        
                           mahdollisuus toimittaa vastaus, jossa annetaan pyydetyt tiedot tai ilmoitetaan jokin seuraavista:
                           
                                       i)
                                    
                                    
                                       yksityiskohtaiset tiedot siitä, miten tietoihin pääsee ja miten tiedot ladataan;
                                    
                                 
                                       ii)
                                    
                                    
                                       yksityiskohtaiset tiedot siitä, miten ja milloin tiedonsiirto toteutetaan;
                                    
                                 
                                       iii)
                                    
                                    
                                       pyydetyt tiedot;
                                    
                                 
                     
                           d)
                        
                        
                           mahdollisuus ilmoittaa pyynnön esittäneelle viranomaiselle, että avun pyytämistä koskevat ehdot eivät täyty.
                        
                     
            
               2.   Asetuksen (EU) 2018/1807 5 artiklan 4 kohdan toisen alakohdan soveltamiseksi IMIn on sisällettävä etenkin seuraavat tekniset toiminnot:
               
                           a)
                        
                        
                           väliaikaisen toimenpiteen ilmoittaminen komissiolle;
                        
                     
                           b)
                        
                        
                           komission toteuttamista tarvittavista toimenpiteistä ilmoittaminen soveltuvissa tapauksissa;
                        
                     
                           c)
                        
                        
                           saatujen kokemusten välittäminen ja asiaa koskevien tietojen vaihtaminen jäsenvaltioiden keskitettyjen yhteyspisteiden kanssa.
                        
                     
         
         
            4 artikla
            Henkilötietojen säilyttäminen
            Jos IMIn kautta vaihdetut tiedot sisältävät sekä henkilötietoja että muita kuin henkilötietoja, henkilötietoja on käsiteltävä IMIssä asetuksen (EU) N:o 1024/2012 14 artiklan mukaisesti.
         
         
            5 artikla
            Arviointi
            Komissio toimittaa asetuksen (EU) N:o 1024/2012 4 artiklan 2 kohdassa edellytetyn pilottihankkeen tulosten arvioinnin Euroopan parlamentille ja neuvostolle viimeistään 29 päivänä marraskuuta 2022.
         
         
            6 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 10 päivänä marraskuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 316, 14.11.2012, s. 1.
         
            (2)  Euroopan parlamentin ja neuvoston asetus (EU) 2018/1807, annettu 14 päivänä marraskuuta 2018, muiden kuin henkilötietojen vapaan liikkuvuuden kehyksestä Euroopan unionissa (EUVL L 303, 28.11.2018, s. 59).
         
            (3)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).